b'\n_START_ARTICLE_\nAharon Appelfeld\n_START_SECTION_\nBakgrunn\n_START_PARAGRAPH_\nAppelfeld ble f\xc3\xb8dt i en tysktalende j\xc3\xb8disk familie enten i Jadova, en landsby i n\xc3\xa6rheten av Cern\xc4\x83u\xc8\x9bi (senere Tsjernivtsi), eller i selve Cern\xc4\x83u\xc8\x9bi. Han vokste opp i Cern\xc4\x83u\xc8\x9bi. Moren ble drept under tyskernes og deres rumenske alliertes angrep p\xc3\xa5 Sovjetunionen og han havnet i konsentrasjonsleir i Transnistria sammen med sin far. Han klarte \xc3\xa5 flykte, og ettersom han hadde blondt h\xc3\xa5r, bl\xc3\xa5 \xc3\xb8yne og snakket ukrainsk, klarte han \xc3\xa5 skjule det at han var j\xc3\xb8de. Han brukte navnet Janek og tilbrakte to \xc3\xa5r i Ukraina, bl.a. bodde han hos en ukrainsk prostituert i fem m\xc3\xa5neder og sammen med en tyvebande i en skog. Senere ble han tatt vare p\xc3\xa5 av Den r\xc3\xb8de arm\xc3\xa9, der han arbeidet som kj\xc3\xb8kkenhjelp. Etter krigen tilbrakte han en stund i en flyktningleir i Italia._NEWLINE_I 1946, 13 \xc3\xa5r gammel, emigrerte han alene til Palestinamandatet. Han var kommet bort fra faren, Michael, og det var f\xc3\xb8rst 20 \xc3\xa5r senere de fant til hverandre igjen i Israel.\n_START_SECTION_\nForfatter\n_START_PARAGRAPH_\nI 1962 debuterte han med novellesamlingen R\xc3\xb8yk. Han skrev om hvordan j\xc3\xb8dedommen i \xc3\x98st-Europa ble nedbrutt under andre verdenskrig og om hvordan opplevelser fra krigstiden bestemmer menneskets skjebne. Ogs\xc3\xa5 mennesket blir nedbrutt sjelelig ved slike p\xc3\xa5kjenninger. Med romanen Badenheim 1939 i 1980 fikk han sitt internasjonale gjennombrudd._NEWLINE_Appelfeld l\xc3\xa6rte seg hebraisk etter at han kom til Israel og studerte ved jordbruksskolen Ein Karem og i Nahalal, og tok etter milit\xc3\xa6rtjenesten en bachelor- og en master of arts-grad i hebraisk og jiddisch litteratur ved Det hebraiske universitetet i Jerusalem. Han ble siden professor i litteratur ved Ben-Gurion-universitetet i Negev._NEWLINE_Han skrev 46 b\xc3\xb8ker, som er oversatt til 35 spr\xc3\xa5k (eller 26, if\xc3\xb8lge andre kilder)._NEWLINE_Mange overlevende etter j\xc3\xb8deforf\xc3\xb8lgelsene har skrevet autobiografisk om sin overlevelse, men Appelfeld skrev ikke noen realistisk fremstilling om begivenhetene. Han foretrakk noveller som metaforisk kan sees som belysning av dette, helt uten \xc3\xa5 nevne Holocaust direkte. Hans stil er klar og presis, men ogs\xc3\xa5 sv\xc3\xa6rt modernistisk._NEWLINE_Appelfeld skrev lite om livet i Israel. Det meste av hans forfatterskap er om j\xc3\xb8disk liv i Europa f\xc3\xb8r, under og etter andre verdenskrig. Han bestemte seg for ikke \xc3\xa5 skrive om d\xc3\xb8dsleire, -marker, -marsjer eller gasskamre og nektet \xc3\xa5 bli klassifisert som \xc2\xabholocaustforfatter\xc2\xbb.\n_START_SECTION_\nFamilie\n_START_PARAGRAPH_\nHan var gift med Judith, en innvandrer fra Argentina, som han fikk tre barn sammen med.\n_START_SECTION_\nD\xc3\xb8d\n_START_PARAGRAPH_\nAppelfeld d\xc3\xb8de den 4. januar 2018 p\xc3\xa5 Rabin Medical Centers Beilinson Campus i Petah Tiqwa, i n\xc3\xa6rheten av Tel Aviv.'